Avainsanat

Tiivistelmä



Avainsanat

1. Yhteisön tavaramerkki – Yhteisön tavaramerkin määritelmä ja hankkiminen – Suhteelliset hylkäysperusteet – Samoja tai samankaltaisia tavaroita tai palveluja varten rekisteröidyn saman tai samankaltaisen aikaisemman tavaramerkin haltijan tekemä väite – Aikaisempi tavaramerkki on yhteisön tavaramerkki – Rekisteröimisen epääminen, vaikka suhteellinen hylkäysperuste on olemassa ainoastaan osassa yhteisöä

(Neuvoston asetuksen N:o 40/94 8 artikla)

2. Yhteisön tavaramerkki – Yhteisön tavaramerkin määritelmä ja hankkiminen – Suhteelliset hylkäysperusteet – Samoja tai samankaltaisia tavaroita tai palveluja varten rekisteröidyn saman tai samankaltaisen aikaisemman tavaramerkin haltijan tekemä väite – Sekaannusvaara aikaisemman tavaramerkin kanssa – Kyseessä olevien tavaramerkkien samankaltaisuus – Tavaramerkkien merkityssisältöjen erot voivat kumota niiden lausuntatapojen samankaltaisuudet – Edellytykset

(Neuvoston asetuksen N:o 40/94 8 artiklan 1 kohdan b alakohta)

3. Yhteisön tavaramerkki – Yhteisön tavaramerkin määritelmä ja hankkiminen – Suhteelliset hylkäysperusteet – Samoja tai samankaltaisia tavaroita tai palveluja varten rekisteröidyn saman tai samankaltaisen aikaisemman tavaramerkin haltijan tekemä väite – Sekaannusvaara aikaisemman tavaramerkin kanssa – Sanamerkki ”ZIRH” ja kuviomerkki, joka sisältää sanan ”SIR”

(Neuvoston asetuksen N:o 40/94 8 artiklan 1 kohdan b alakohta)

Tiivistelmä

1. Kun yhteisön tavaramerkin rekisteröintiä vastaan asetuksen N:o 40/94 42 artiklan ja sitä seuraavien artiklojen mukaisesti esitetystä väitteestä johtuvassa menettelyssä aikaisempi tavaramerkki on yhteisön tavaramerkki ja kun näin ollen sekaannusvaaran arvioinnin kannalta merkityksellinen alue on koko Euroopan unioni, rekisteröimisestä on kieltäydyttävä, kun otetaan huomioon yhteisön tavaramerkin yhtenäinen luonne, vaikka suhteellinen hylkäysperuste olisi olemassa ainoastaan osassa yhteisöä.

(ks. 34–36 kohta)

2. Yhteisön tavaramerkistä annetun asetuksen N:o 40/94 8 artiklan 1 kohdan b alakohdassa tarkoitettua sekaannusvaaraa arvioitaessa kahden tavaramerkin merkityssisältöjen erot voivat kumota niiden lausuntatapojen samankaltaisuudet. Tällainen kumoaminen edellyttää, että ainakin yhdellä näistä tavaramerkeistä on kohdeyleisön näkökulmasta selkeä ja erityinen merkitys siten, että tämä yleisö kykenee ymmärtämään sen välittömästi.

Tältä osin se, ettei tämä sanamerkki viittaa mihinkään niiden tavaroiden ominaispiirteeseen, joita varten tämä tavaramerkki rekisteröitiin tai sen rekisteröintiä haettiin, ei estä kohdeyleisöä ymmärtämästä välittömästi tämän tavaramerkin sanaosan merkitystä. Riittää, että yhdellä kyseessä olevista tavaramerkeistä on tällainen merkitys, kun toisella tavaramerkillä ei ole tällaista merkitystä tai kun sillä on yksinomaan täysin toisenlainen merkitys, jotta näiden tavaramerkkien väliset lausuntatapojen samankaltaisuudet kumotaan suurelta osin.

(ks. 49 ja 50 kohta)

3. Eurooppalaisen yleisön keskuudessa sanamerkin ”ZIRH”, jonka rekisteröimistä yhteisön tavaramerkiksi haettiin tietyille Nizzan sopimukseen pohjautuvan luokituksen luokkiin 3 ja 42 kuuluville tavaroille, ja sanaosan ”sir” sisältävän kuviomerkin, joka on rekisteröity aikaisemmin yhteisön tavaramerkiksi kyseisen luokituksen luokkaan 3 kuuluville tavaroille, välillä ei ole sekaannusvaaraa, koska kyseessä olevat tavaramerkit eivät ole riittävän samankaltaisia, jotta voitaisiin katsoa, että kohdeyleisö voisi uskoa, että kyseessä olevat tavarat ovat peräisin samasta yrityksestä tai mahdollisesti taloudellisesti toisiinsa sidoksissa olevista yrityksistä, ja koska, kun otetaan huomioon tavaramerkkien erot, tätä arviointia ei kumoa se, että hakemuksen kohteena olevan tavaramerkin kattamat tavarat ja palvelut ovat osittain samankaltaisia ja osittain samanlaisia kuin aikaisemman tavaramerkin kuvaamat tavarat.

(ks. 55–57 kohta)